Ir-Regolament tal-Kummissjoni (KE) Nru 921/1999
tat-30 ta’April 1999
li jipprovdi għal miżuri speċjali sabiex frott u ħaxix irtirati mis-suq jitqassmu lil refuġjati mill-Kosovo
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħaxix [1], kif l-aħħar emendat bir-Regolament (KE) Nru 857/1999 [2], u b’mod partikolari l-Artikolu 30(7) tiegħu,
(1) Filwaqt li r-Regolament tal-Kummissjoni (KE) Nru 659/97 [3], kif l-aħħar emendat bir-Regolament (KE) Nru 729/1999 [4], jistabbilixxi regoli dettaljati sabiex jiġi applikat ir-Regolament (KE) Nru 2200/96 f’dak li għandu x’jaqsam ma’l-arranġamenti ta’l-intervent fis-settur tal-frott u l-ħaxix u speċjalment fid-distribuzzjoni ħielsa ta’ prodotti rtirati mis-suq bħala għajnuna umanitarja barra mill-Komunità;
(2) Filwaqt li l-Artikolu 14(3) u l-Artikolu 16(2) ta’ dak ir-Regolament jistabbilixxu għadd ta’ kondizzjonijiet u jeħtieġu Deċiżjoni tal-Kummissjoni qabel kull operazzjoni ta’ distribuzzjoni ħielsa barra mill-Komunità;
(3) Filwaqt li l-ħtieġa urġenti sabiex tinkiseb l-għajnuna f’ikel għar-refuġjati vittmi tal-kriżi tal-Kosovo u għall-familji li jospitawhom hi magħrufa sew;
(4) Filwaqt li, sabiex tiġi ffaċilitata l-għajnuna għal dawn in-nies, għandhom isiru derogi minn ċerti klawsoli ta’ l-Artikolu 14(3) u l-Artikolu 16(2) tar-Regolament (KE) Nru 659/97, sakemm jingħata avviż ieħor;
(5) Billi ż-żoni li għalihom tapplika din id-deroga għandhom jiġu ddemarkati;
(6) Billi l-miżuri previsti f’dan ir-Regolament huma konformi ma’l-opinjoni tal-Kumitat tal-Ġestjoni għall-Frott u l-Ħaxix Frisk,
ADOTTAT DAN IR-REGOLAMENT:
Artikolu 1
L-Artikolu 14(3) u l-Artikolu 16(2) tar-Regolament (KE) Nru 659/97 m’għandhomx japplikaw għal operazzjonijiet ta’ distribuzzjoni ħielsa li jinvolvu refuġjati tal-Kosovo u l-familji li jospitawhom fit-territorju tar-Repubblika Federali tal-Jugoslavia (is-Serbja u l-Montenegro), l-Albanija, ir-Repubblika ex-Jugoslava tal-Maċedonja, il-Bosnija u l-Herzegovina, il-Bulgarija u r-Rumanija.
Għal dawn l-operazzjonijiet, l-Istati Membri għandhom jibagħtu lill-Kummissjoni:
- fl-ewwel ġurnata xogħol ta’ kull xahar, l-informazzjoni stipulata fl-Anness VI għar-Regolament (KE) Nru 659/97 dwar l-operazzjonijiet li tlestew,
- kopja tan-notifika mibgħuta lis-Sottokumitat tal-FAO dwar id-Disponiment tas-Surplus.
Artikolu 2
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta’April 1999